VENDIM

Nr. 170, datë 16.8.2021

MBI MIRATIMIN E DISA NDRYSHIMEVE NË “RREGULLOREN DHE METODOLOGJINË PËR LLOGARITJEN DHE VENDOSJEN E DËMIT EKONOMIK TË SHKAKTUAR NGA NDËRHYRJET E PALIGJSHME NË SISTEMIN E MATJES SË ENERGJISË ELEKTRIKE”

Në zbatim të nenit 77, pika 9, të ligjit nr. 43/2015, “Për sektorin e energjisë elektrike”, të ndryshuar; të neneve 15, 19 dhe 26, të “Rregullores për organizimin, funksionimin dhe procedurat e ERE-s, miratuar me vendimin e Bordit të Entit Rregullator të Energjisë (ERE) nr. 96, date 17.6.2016, Bordi i ERE-s, në mbledhjen e datës 16.8.2021, mbasi shqyrtoi relacionin nr. 112/4 prot., datë 12.8.2021, të përgatitur nga drejtoritë teknike, mbi miratimin e disa ndryshimeve në “Rregulloren dhe metodologjinë për llogaritjen dhe vendosjen e dëmit ekonomik të shkaktuar nga ndërhyrjet e paligjshme në sistemin e matjes së energjisë elektrike”,

konstatoi se:

- Bordi i ERE-s, me vendimin nr. 232, datë 20.12.2019, ka miratuar “Rregulloren dhe metodologjinë për llogaritjen dhe vendosjen e dëmit ekonomik të shkaktuar nga ndërhyrjet e paligjshme në sistemin e matjes së energjisë elektrike”.

- Bordi i ERE-s, me vendimin nr. 61, datë 25.2.2021, vendosi fillimin e procedurës për miratimin e një ndryshimi në nenin 10, të “Rregullores dhe metodologjisë për llogaritjen dhe vendosjen e dëmit ekonomik të shkaktuar nga ndërhyrjet e paligjshme në sistemin e matjes së energjisë elektrike”, për afatet e lëshimit të faturës për përdoruesin e rrjetit dhe njoftimin e furnizuesit.

- Me shkresën nr. 443 prot., datë 12.3.2021, ERE ka njoftuar palët e interesuara në proces, si: Ministria e Infrastrukturës dhe Energjisë (MIE), Furnizuesi i Shërbimit Universal (FSHU sh.a.), OSSH sh.a., Shoqata Shqiptare e Furnizuesve të Energjisë Elektrike (AAES), Bashkimi i Prodhuesve Shqiptarë dhe Autoriteti i Konkurrencës, mbi vendimin e Bordit nr. 61, datë 25.2.2021 dhe ka kërkuar të marrë mendim lidhur me fillimin e procedurës për miratimin e disa shtesave dhe ndryshimeve në rregulloren dhe metodologjinë për llogaritjen dhe vendosjen e dëmit ekonomik, të shkaktuar nga ndërhyrjet e paligjshme në sistemin e matjes së energjisë elektrike. 

- Gjithashtu, me shkresën nr. 519/1 prot., datë 12.7.2021, ERE ka ftuar Komisionin e Mbrojtjes së Konsumatorëve, Shoqatën e Mbrojtjes së Konsumatorit Shqiptar, Konsumatorin në Fokus, Zyrën për Mbrojtjen e Konsumatorit, Qendrën “Konsumatori Shqiptar” dhe Avokatin e Popullit për shprehje mendimi lidhur me propozimin e shoqërisë OSSH sh.a.

- Në përfundim të afateve për marrje mendimi nga palët e tjera të interesuara, MIE, me shkresën nr. 2630/1 prot, datë 21.6.2021, është shprehur, se: “lidhur me ndryshimet në nenin 2 (objekti i Rregullores), shprehemi se objekti i Rregullores dhe metodologjisë është i mirëpërkufizuar dhe gjithëpërfshirës, dhe se shtesat e propozuara janë elemente të karakterit teknik dhe nuk ka pse të përfshihen në objektin e Rregullores. Për më tepër, nuk është parashtruar se si do të procedohej për rastet e propozuara lidhur me vlerësimin e dëmit, që në çdo rast do të duhej të reflektohej në seksione të tjera të Rregullores. Për sa u takon ndryshimeve në nenin 10, lidhur me afatin e lëshimit të faturës dhe njoftimin e furnizuesit, shprehemi në parim dakord”.

- Autoriteti i Konkurrencës, me shkresën nr. 147/3 prot., datë 2.8.2021, protokolluar në ERE me nr. 443/2 prot., datë 4.8.2021, shprehet se procedura e ndjekur dhe vendimi nr. 61/2021, të Bordit të ERE-s, nuk bien në kundërshtim me ligjin nr. 9121, datë 28.0`7.2003, “Për mbrojtjen e konkurrencës”, të ndryshuar.

- Shoqëria OSSH sh.a., me shkresën nr. 5997/1 prot., datë 12.7.2021, ka paraqitur edhe propozimin e plotë për ndryshimet në nenin 10, të Rregullores, si me poshtë vijon:

Neni 10, pika 1: 

Ishte:

OSSH-ja sigurohet që të informojë furnizuesin dhe përdoruesin e rrjetit, në çdo rast që konstaton dëm ekonomik të shkaktuar nga një përdorues i rrjetit, me të cilin furnizuesi ka një kontratë furnizimi, jo më vonë se 48 orë nga konstatimi, përpara ndërmarrjes së ndonjë veprimi kundrejt përdoruesit të rrjetit.

Bëhet:

OSSH-ja sigurohet që të informojë furnizuesin dhe përdoruesin e rrjetit në çdo rast, që konstaton dëm ekonomik të shkaktuar nga një përdorues i rrjetit, me të cilin furnizuesi ka një kontratë furnizimi, në momentin e emetimit të faturës së dëmit ekonomik.

Neni 10, pika 2:

Ishte:

OSSH-ja lëshon faturë të posaçme të dëmit ekonomik të përllogaritur për përdoruesin e rrjetit, jo më vonë se 7 ditë nga konstatimi, e dërgon atë në adresën e përcaktuar në marrëveshjen e lidhjes me përdoruesin e rrjetit dhe sigurohet që ta arkëtojë atë brenda 30 ditëve nga lëshimi i saj.

Bëhet:

OSSH-ja lëshon një faturë të posaçme të dëmit ekonomik të përllogaritur për përdoruesin e rrjetit, brenda ciklit të leximit/faturimit (30 ditë), e dërgon atë në adresën e përcaktuar në marrëveshjen e lidhjes me përdoruesin e rrjetit dhe sigurohet që ta arkëtojë atë brenda 30 ditëve nga lëshimi i saj.

- Këto ndryshime të propozuara nga OSSH sh.a. mbështeten në arsyetimin, se në kushtet kur OSSH sh.a. punon me cikël 30-ditor të sistemit të lexim/faturimit, do të ishte më e përshtatshme që afati i lidhur me lëshimin e faturës të jetë brenda ciklit mujor të lexim/faturimit. Gjithashtu, propozimi për njoftimin e furnizuesit dhe të përdoruesit të rrjetit, në momentin e lëshimit të faturës përkatëse, OSSH sh.a. e shënjon si moment të zyrtarizmit të shkeljes/ndërhyrjes së paligjshme në sistemin e tij. 

- Për sa konstatohet, arsyetimet dhe ndryshimet e propozuara në “Rregulloren dhe metodologjinë për llogaritjen dhe vendosjen e dëmit ekonomik të shkaktuar nga ndërhyrjet e paligjshme në sistemin e matjes së energjisë elektrike”, gjykohen të pranueshme.

- Gjithashtu, theksohet se këto ndryshime në Rregullore, nuk cenojnë të drejtat e konsumatorëve të parashikuara në nenin 11, të së njëjtës Rregullore, si e drejta e ankimit në OSSH dhe/ose në ERE, në rast se kundërshton faturën e dëmit ekonomik të vendosur nga OSSH ose pretendon se OSSH nuk ka ndjekur dhe zbatuar dispozitat e kësaj Rregulloreje. Po ashtu nuk cenohen afatet e ankimit qoftë drejtpërdrejt tek operatori, qoftë në ERE.

Për gjithë sa më sipër, Bordi i ERE-s

VENDOSI:

1. Miratimin e disa ndryshimeve në nenin 10, të “Rregullores dhe metodologjisë për llogaritjen dhe vendosjen e dëmit ekonomik të shkaktuar nga ndërhyrjet e paligjshme në sistemin e matjes së energjisë elektrike”.

2. Neni 10, pika 1, e Rregullores:

Bëhet:

OSSH-ja sigurohet që të informojë furnizuesin dhe përdoruesin e rrjetit në çdo rast që konstaton dëm ekonomik të shkaktuar nga një përdorues i rrjetit, me të cilin furnizuesi ka një kontratë furnizimi, në momentin e emetimit të faturës së dëmit ekonomik.

Neni 10, pika 2:

Bëhet:

OSSH-ja lëshon faturë të posaçme të dëmit ekonomik të përllogaritur për përdoruesin e rrjetit, brenda ciklit të leximit/faturimit nga momenti i konstatimit, e dërgon atë në adresën e përcaktuar në marrëveshjen e lidhjes me përdoruesin e rrjetit dhe sigurohet që ta arkëtojë atë brenda 30 ditëve nga lëshimi i saj.

3. Drejtoria Juridike dhe Zgjidhjes së Mosmarrëveshjeve të njoftojë shoqërinë OSSH sh.a. për vendimin e Bordit të ERE-s.

Ky vendim hyn në fuqi menjëherë.

Për këtë vendim mund të kërkohet rishikim, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

